Atari ST

**Atari ST** je ime porodice personalnih kompjutera koja su bila popularna između 1985 i ranih 90-tih godina 20. stoljeća. Ovo računalo proizvodila je američka tvrtka Atari.

## Historija
Nakon preuzimanja Atarija od tvrtke Warner Bros 1984., bivši čelnik tvrtke Commodore Jack Tramiel bacio se na posao da razvije novo računalo koje će konkurirati Apple Macintoshu. Jack Tramiel na umu je imao razviti 32-bitno računalo, no mikroprocesor koji je bio izabran NS32032 (National Semiconductor) nije bio dostupan u dovoljnim količinama i cijeni, te je usto bio sporiji nego 16-bitni Motorola 68000. Glavni konstruktorski tim bio je predvođen Shirazom Shivjiem. U cilju ubrzavanja vremena do izlaska na tržište Jack Tramiel i Shiraz Shivji koristili su standardne komponente, s minimalnim brojem posebno naručenih integriranih krugova, tako da je osnovno računalo bilo sačinjeno od;
* Mikroprocesora Motorola 68000 
* Ulazno izlazni krugovi nabavljeni od Motorole
* Zvučni integrirani krug Yamaha YM2149 koji je bio kopija poznatog zvučnog kruga General Instruments AY-3-8910
* Serijski izlaz
* Izlaz za MIDI
* Podrška za disk jedinicu preko Western Digitalovog integriranog kruga WD1772
* Tri posebna kruga za: grafiku, DMA, te poseban podsistem za interupte (IRQ)

Za operacijski sustav Atari je potražio što je prvo bilo na tržištu. Microsoft je stupio u kontakt s Tramielom u cilju da se Microsoft Windows koji je bio u razvoju prebaci na novi stroj koji je Atari razvijao. Ovaj prijedlog Atari je odbio zbog dalekog datuma kada je Microsoft trebao završiti svoj razvoj, i Atari je trebao operacijski sustav odmah. Rješenje je kasnije bilo pronađeno u tvrtki Digital Research (DR) koja je razvila CP/M operacijski sustav, i u tom trentuku je radio na novom GUI zasnovanom operacijskom sustavu Crystal koji je kasnije postao poznat kao GEM. Digital Research je također radio na operacijskom sustavu koji je trebao biti kompatibilan s MS-DOS zvan GEMDOS i koji je trebao pogoniti GEM na IBM PC računalima. Atari je odlučio da se vrijeme i novac uloži u prebacivanje GEM i GEMDOSa na novu platformu, no pošto DR nije bio zainteresiran za ovaj projekt, Atari je poslao tim softverskih inžinjera da se zabavi ovim problemom. Atari nije htio razviti svoj operacijski sistem zbog visokog rizika, kao i zbog dugog razvojnog vremena potrebnog za složeniji operacijski sutav. Odluka da se koristi GEMDOS je također učinila to da su ST računala mogla čitati diskete IBM PC formata bez ikakvih dodatnih programa.

Prodajna krilatica za Atari ST računala bila je: "Power without the price" - slobodno prevedeno: snaga bez visoke cijene.

## Atari ST u Jugoslaviji
Kompjuteri iz porodice Atari ST su bili vrlo popularni u Hrvatskoj od njegove pojave na tržištu sve do pojave prvih jeftinijih IBM PC računala s procesorima 386 i 486. Ovi kompjuteri su bila iznimno popularna u glazbenim krugovima zbog ugrađenog MIDI međuspoja te dostupnosti posebnih programa kao Cubase, te programa za DTP kao što je Calamus SL kojeg su koristile mnoge novinske kuće i mali izdavači. Atari ST računala bila su također popularna kao jeftine konzole za VAX računala jer je Atari ST imao ugrađeni komunikacijski program u operacijskom sustavu za oponašanje VT-100 konzole, te je sadržavao serijski izlaz koji je bio kompatibilan prema standardu RS-232 što je omogućavalo lako priključivanje.

## Verzije
* Atari 520 ST+
* Atari 130 ST
* Atari 260 ST
* Atari 520 STM
* Atari 520 STFM
* Atari 1040 STF
* Atari 1040 STFM
* Atari Mega 2 ST
* Atari Mega 4 ST
* Atari 520 STE
* Atari 1040 STE
* Atari Mega STE
* STacy 
* ST Book

Ostali modeli koji su zasnovani na ST porodici:
* Atari TT030
* Atari Falcon 030
* Atari ABAQ ili Atari Transputer Workstation
* Medusa 040, Medusa 060, Hades 040, Hades 060 - Falcon/TT srodna računala